
****

# REPUBLIKA HRVATSKA

**PRIMORSKO - GORANSKA ŽUPANIJA**

logo 3

**Razina 22**

**Matični broj 02664763**

**RKP 31059**

**Šifra djelatnosti 8411**

**OIB 54382731928**

**BILJEŠKE UZ FINANCIJSKI IZVJEŠTAJ**

**za razdoblje od 1. siječnja do 31. prosinca 2022. god.**

Obveza sastavljanja financijskih izvještaja u sustavu proračuna propisana je člankom 139. Zakona o proračunu (Narodne novine, broj 144/21) dok su oblik, sadržaj, razdoblja za koja se sastavljaju te rokovi njihovog podnošenja propisani Pravilnikom o financijskom izvještavanju u proračunskom računovodstvu (Narodne Novine, broj 37/22). U skladu s odredbama navedenog Pravilnika i Okružnice o predaji i konsolidaciji financijskih izvještaja proračuna, proračunskih i izvanproračunskih korisnika državnog proračuna te proračunskih i izvanproračunskih korisnika proračuna jedinica lokalne i područne (regionalne) samouprave za razdoblje 1. siječnja do 31. prosinca 2022. godine, Ministarstva financija, Klasa: 400-02/22-01/26; Urbroj: 513-05-03-23-6 od 12. siječnja 2023. godine, sastavljen je Financijski izvještaj Grada Rijeke za razdoblje siječanj – prosinac 2022. godine koji se sastoji od: Bilance (Obrazac BIL), Izvještaja o prihodima i rashodima, primicima i izdacima (Obrazac PR-RAS), Izvještaja o rashodima prema funkcijskoj klasifikaciji (Obrazac RAS-funkcijski), Izvještaja o promjenama u vrijednosti i obujmu imovine i obveza (Obrazac P-VRIO), Izvještaja o obvezama (Obrazac OBVEZE) i ovih Bilješki.

**Bilješka broj 1** – Grad Rijeka primjenjuje proračunsko računovodstvo u skladu sa Zakonom o proračunu i Pravilnikom o proračunskom računovodstvu i računskom planu (Narodne novine, broj 124/14, 115/15, 87/16, 3/18, 126/19, 108/20 i 144/21). Grad Rijeka u svojim knjigovodstvenim evidencijama osigurava pojedinačne podatke o vrstama prihoda i primitaka, rashoda i izdataka, stanju imovine, obveza i vlastitih izvora. Knjigovodstvo se vodi po načelu dvojnog knjigovodstva prema propisanom računskom planu, vode se poslovne knjige: dnevnik, glavna knjiga i pomoćne knjige. Prihodi i primici te rashodi i izdaci iskazuju se prema modificiranom računovodstvenom načelu nastanka događaja. Prihodi i primici priznaju se u izvještajnom razdoblju u kojem su postali raspoloživi i pod uvjetom da su mjerljivi. Rashodi se priznaju na temelju nastanka događaja (obveza) i u izvještajnom razdoblju na koje se odnose neovisno o plaćanju. Imovina i obveze iskazuju se po računovodstvenom načelu nastanka događaja uz primjenu metode povijesnog troška.

U skladu s odredbama Zakona o porezu na dodanu vrijednost (Narodne novine, broj 73/13, 99/13, 148/13, 153/13, 143/14, 115/16, 106/18, 121/19, 138/20, 39/22, i 113/22) Grad Rijeka je od 1. siječnja 2014. godine obveznik poreza na dodanu vrijednost s osnova obavljanja gospodarske djelatnosti iskorištavanja materijalne imovine (najam, zakup poslovnih prostora).

Nastavno se u Bilješkama obrazlažu numerički podaci i veća odstupanja iskazana u obrascima Financijskog izvještaja.

* **BILANCA**

Vrijednost aktive – ukupne imovine Grada (B001) na dan 31. prosinca 2022. godine iznosi 8.629.944.356,19 kn i u odnosu na stanje imovine 1. siječnja 2022. godine zabilježeno je povećanje vrijednosti gradske imovine za 209.554.673,19 kn. Udjel nefinancijske imovine u ukupnoj aktivi iznosi 84,09% dok udjel financijske imovine u ukupnoj aktivi Grada iznosi 15,91%.

**Bilješka broj 2 – B002 NEFINANCIJSKA IMOVINA**

Ukupna vrijednost **nefinancijske imovine Grada (B002)** na dan bilance iznosi 7.257.732.430,52 kn što, u odnosu na njenu vrijednost krajem prethodne godine, predstavlja povećanje za 32.217.164,52 kn.

U strukturi ukupne nefinancijske imovine vrijednosno najveći udjel zauzima **neproizvedena dugotrajna imovina (01).** Grad Rijeka vlasnik je, odnosno suvlasnik sveukupno 12.036 zemljišnih čestica, sveukupne površine 8.728.823,50 m2, vrijednosti 5.008.973.257,13 kn.

**Dugotrajna nefinancijska imovina u pripremi (05)** – vrijednost imovine u pripremi (investicija u tijeku) veća je za 53.094.323,31 kn ili 18,6% u odnosu na prethodnu godinu i ukupno iznosi 338.107.824,31 kn. U okviru ove skupine, veće povećanje evidentirano je kod sljedećih investicija: ulaganja u Revitalizaciju kompleksa Benčić - Cigleni i T-objekt i uređenje javnih površina i izgradnje pripadajuće infrastrukture unutar bivšeg tvorničkog kompleksa Rikard Benčić, rekonstrukcije i opremanja broda-muzeja Galeb (kapitalni projekt Turističke valorizacije reprezentativnih spomenika riječke industrijske baštine), zatim ulaganja u Poduzetničku zonu Bodulovo, izgradnju sortirnice **odvojeno prikupljenog otpada** na lokaciji Mihačeva draga i ulaganja u pristupne ceste.

**Bilješka broj 3 – 1 FINANCIJSKA IMOVINA**

Vrijednost ukupne financijske imovine (novac i potraživanje) Grada iznosi 1.372.211.925,67 kn.

*Novac u banci i blagajni* *(11)* – stanja novčanih sredstava na računima i u blagajni iznose ukupno 88.079.550,18 kn. Stanje novca po računima:

* Jedinstveni račun riznice Grada Rijeke (račun na kojem se nalaze novčana

sredstva i Grada i proračunskih korisnika) =69.241.336,18 kn

* Izdvojena novčana sredstva (računi depozita i posebne namjene) =17.419.331,98 kn
* Ostali računi = 1.271.048,06 kn
* Prijelazni račun = 147.833,96 kn
* Novac u blagajni = 0,00 kn

*Depoziti u kreditnim i ostalim financijskim institucijama (1211*) iznose 6.133.967,97 kn i bilježe rast od 1.452.999,97 kn odnosno 31% najvećim dijelom zbog izdvajanja financijskih sredstava na poseban račun depozita za potrebe izvlaštenja po kapitalnim projektima Rujevica - čvor Pilepići i Obalna šetnica Zapad.

*Ostala potraživanja (129)* – iznose 3.384,095,71 kn i bilježe rast od 48,5%. Ovdje su evidentirana sljedeća potraživanja: pripadajući dio naknada za uporabu cesta koja se plaća pri registraciji vozila, dani predujmovi, potraživanje od HZZO-a za trošak bolovanja zaposlenika i potraživanje za neutrošena sredstva proračunskih korisnika.

*Vrijednosni papiri (14)* – čine staru deviznu štednju u poslovnim bankama koja iznosi 50.265,96 kn ili 6.671,44 EUR. Prema analitičkim evidencijama, u Erste&Steiermärkische Bank d.d. stara devizna štednja iznosi 3.885,04 EUR, u Vukovarskoj banci d.d. u stečaju iznosi 225,22 EUR, Cibalae banci d.d. u stečaju iznosi 1.691,98 EUR i Požeškoj banci d.d. (pripojena u Podravsku banku d.d.) stanje stare devizne štednje iznosi 869,20 EUR.

*Dionice i udjeli u glavnici* *(15)* – stanje na kontima dionica i udjela u glavnici povećano je 10,7% u odnosu na prethodnu godinu. Tijekom izvještajne godine evidentirano je povećanje poslovnog udjela Grada Rijeke u temeljnom kapitalu trgovačkog društva Energo d.o.o. u iznosu od 105.480.000 kn (30.000.000 kn uplatom uloga u novcu i otkupom poslovnog udjela talijanske firme HERA S.p.A. (trošak otkupa 1.000 EUR, nominalna vrijednost udjela 75.480.000 kn), zatim povećanje poslovnog udjela u temeljnom kapitalu uplatom u novcu u trgovačkom društvu Rijeka plus d.o.o. =9.608.500 kn, povećanje poslovnog udjela u temeljnom kapitalu uplatom u novcu u trgovačkom društvu Kanal RI d.o.o. =1.000.000,00 kn i povećanje poslovnog udjela u temeljnom kapitalu ulaganjem nekretnina u trgovačkom društvu Čistoća d.o.o. =1.461.600,00 kn.

Stanje dionica i udjela u glavnici na dan 31.12.2022. godine iznosi =1.105.801.857,15 kn. Smanjenja poslovnih udjela nominalno iznose 10.864.423 kn (povlačenja vrijednosnica Rijeka promet d.d. =10.777.140,00 kn prema izvještaju Središnjeg klirinškog depozitarnog društva d.d. i manje promjene u vrijednosti dionica i poslovnih udjela zbog brisanja tvrtki ili usklađenja vrijednosti na dan bilance (Izvještaj Središnjeg klirinškog depozitarnog društva d.d., stanje 31.12.2022.).

*Potraživanje za prihode poslovanja* *(16*) – stanje ukupnog potraživanja za prihode poslovanja na 31. prosinca 2022. godine iznosi 86.870.498,26 kn (odnosno 203.931.138,05 kn bez uključenog propisanog ispravka vrijednosti) i u odnosu na isto razdoblje prethodne godine, potraživanja su veća za 1.951.447,26 kn ili 2,3%.

Na datum bilance dospjelo je 54.984.151,89 kn (odnosno 172.044.791,68 kn bez uključenog ispravka vrijednosti), a nedospjelo 31.886.346,37 kn potraživanja za prihode poslovanja.

Od dospjelih potraživanja vrijednosno su najznačajnija nenaplaćena potraživanja za komunalnu naknadu (12.284.695,76 kn, odnosno 37.794.234,27 kn bez uključenog ispravka vrijednosti), potraživanja za zakupninu poslovnih prostora (5.953.489,99 kn, odnosno 14.989.091,30 kn bez uključenog ispravka vrijednosti) i potraživanja za porez na promet nekretnina (3.129.727,12 kn, odnosno 10.887.134,98 kn bez uključenog ispravka vrijednosti).

*Potraživanja od prodaje nefinancijske imovine* *(17)* iznose 53.652.127,66 kn (odnosno 57.148.598,75 kn bez uključenog ispravka vrijednosti) i u odnosu na prethodnu godinu veća su za 68,7%, odnosno apsolutno iskazano, za 21.842.060,66 kn.

Većem porastu nedospjelog stanja potraživanja od prodaje nefinancijske imovine doprinosi prodaja nekretnina za izgradnju višenamjenske građevine „Kompleks Žabica“, temeljem Odluke Gradskog vijeća Grada Rijeke od 21. srpnja 2022. (Službene novine Grada Rijeke, broj 10/22).

Na datum bilance dospjelo je 1.419.442,23 kn (odnosno 4.915.913,32 kn bez uključenog ispravka vrijednosti), a nedospjelo 52.232.685,43 kn potraživanja za prihode od prodaje nefinancijske imovine.

Od dospjelih potraživanja vrijednosno najznačajnija su potraživanja za prihode od prodaje stanova na kojima postoji stanarsko pravo (469.216,82 kn, odnosno 3.015.038,59 kn bez uključenog ispravka vrijednosti) i nenaplaćena potraživanja za prihode od prodaje zemljišta (904.054,53 kn, odnosno 1.347.823,22 kn bez uključenog ispravka vrijednosti ).

ISPRAVAK VRIJEDNOSTI POTRAŽIVANJA

Grad Rijeka je, temeljem članka 37. a) Pravilnika o proračunskom računovodstvu i Računskom planu, proveo propisani ispravak vrijednosti potraživanja u iznosu od **122.178.274,88 kn**. Prema podacima analitičkog knjigovodstva, uzimajući u obzir kašnjenje u naplati preko godine dana te pokretanje stečajnog i/ili likvidacijskog postupka nad dužnikom, proveden je ispravak vrijednosti potraživanja i to:

* potraživanja za dane zajmove u iznosu od 1.621.164,00 kn koje se odnosi na kašnjenje u naplati više od tri godine
* potraživanja za prihode poslovanja u iznosu od 117.060.639,79 kn, od čega se iznos od 6.367.566,76 kn odnosi na kašnjenje u naplati od jedne do tri godine, iznos od 63.745.159,59 kn na kašnjenje u naplati više od tri godine, a iznos od 46.947.913,44 kn na potraživanja iz stečajnog i/ili likvidacijskog postupka
* potraživanja od prodaje nefinancijske imovine u iznosu od 3.496.471,09 kn, od čega se iznos od 268.126,25 kn odnosi na kašnjenje u naplati od jedne do tri godine, iznos od 3.228.344,84 kn na kašnjenje u naplati više od tri godine.

OTPIS POTRAŽIVANJA

Za otpis potraživanja u poslovnim knjigama Grada Rijeke primjenjuju se, u skladu s važećim propisima, usvojeni opći kriteriji i uvjeti za otpis iz Upute o provođenju mjera naplate prihoda Grada Rijeke, Klasa: 023-01/20-04/89-66; Urbroj: 2170/01-15-00-20-1 od 14. rujna 2020. godine. Prema članku 20. navedene Upute otpis potraživanja može se provesti: a) na zahtjev dužnika sukladno važećim propisima, b) u slučaju da je za dužnika pravnu osobu doneseno pravomoćno rješenje o brisanju iz odgovarajućeg registra, a dužnik nema pravnih slijednika, c) ako za dužnika postoji pravomoćno rješenje o sklopljenom stečajnom planu, predstečajnom sporazumu ili predstečajnoj nagodbi kojim je utvrđeno da se dug otpisuje, d) ako je sudskom ili izvansudskom nagodbom ili sporazumom s dužnikom utvrđeno da se dužniku dug otpisuje, e) ako je dužnik fizička osoba preminuo, a dug nije moguće naplatiti iz ostavine, f) u slučaju da je nastupila zastara prava na naplatu potraživanja sukladno važećim propisima, g) u drugim slučajevima sukladno važećim propisima

Grad Rijeka je tijekom 2022. godine ukupno otpisao **11.147.423 kn** potraživanja. Prema podacima analitičkog knjigovodstva otpisano je 579.335 kn potraživanja za poreze (račun 161), 6.620.672 kn potraživanja za prihode od imovine (račun 164, zakup, najamnina, kamata, spomenička renta), 2.841.497 kn potraživanja za upravne i administrativne pristojbe, pristojbe po posebnim propisima i naknade (račun 165, komunalna naknada, komunalni doprinos), 982.885 kn potraživanja za kazne i upravne mjere te ostale prihode (račun 168, refundacije troškova, prekršajni nalozi, predstečajne nagodbe), zatim otpisano je 426 kn potraživanja od prodaje proizvedene dugotrajne imovine (račun 172, prodaja stanova) i 122.608 kn ostalih potraživanja (račun 129),

Promatrajući samo glavne skupine, sveukupno je otpisano 122.608 kn potraživanja za depozite i ostala nespomenuta potraživanja (skupina računa 12), 11.024.389 kn potraživanja za prihode poslovanja (skupina računa 16) i 426 kn potraživanja od prodaje nefinancijske imovine (skupina računa 17).

**Bilješka broj 4 - 2 OBVEZE**

Ukupne obveze bilježe smanjenje od 59.479.148,68 kn ili 13,1% u odnosu na stanje prethodne godine te na kraju ovog izvještajnog razdoblja, iznose 395.183.021,32 kn. U donjoj Tablici 1. Obveze prikazana su stanja i značajni iznosi smanjenja po skupinama obveza.

U okviru obveza za rashode poslovanja (23) smanjenje od 42.369.958,52 kn nastalo je na stavkama obveza za materijalne rashode, financijske rashode, ostalih tekućih obveza i obveza za subvencije.

Više o strukturi dospjelih i nedospjelih obveza opisano je pod Bilješkom broj 22.

Tablica 1. Obveze *u kn*

|  |  |  |  |  |  |  |
| --- | --- | --- | --- | --- | --- | --- |
| **Rn** | **O P I S** | **Rn** | **Stanje 01.01.2022.** | **Stanje 31.12.2022.** | **Indeks (5/4\*100)** | **Povećanje/** |
| **smanjenje (5-4)** |
| *1* | *2* | *3* | *4* | *5* | *6* | *7* |
| **2** | **Obveze** | **2** | **454.662.170,00** | **395.183.021,32** | **86,9** | **-59.479.148,68** |
| 23 | Obveze za rashode poslovanja | 23 | 150.325.286,00 | 107.955.327,48 | 71,8 | -42.369.958,52 |
| 24 | Obveze za nabavu nefinancijske imovine | 24 | 16.541.351,00 | 12.990.480,18 | 78,5 | -3.550.870,82 |
| 26 | Obveze za kredite i zajmove | 26 | 287.350.034,00 | 273.784.817,55 | 95,3 | -13.565.216,45 |
| 29 | Odgođeno plaćanje rashoda i prihodi budućeg razdoblja | 29 | 445.499,00 | 452.396,11 | 101,5 | 6.897,11 |

**Primljeni krediti i zajmovi - dugoročni:**

* **Zajam od RH, Ministarstvo financija, za sufinanciranje Projekta IPA ŽCGO Marišćina**

Gradsko vijeće Grada Rijeke je na sjednici 21. prosinca 2011. godine donijelo Odluku o zaduživanju Grada Rijeke za sufinanciranje Projekta IPA ŽCGO Marišćina. Grad Rijeka je s Ministarstvom financija 17. siječnja 2012. godine zaključio Ugovor o zajmu za sufinanciranje izgradnje Županijskog centra za gospodarenje otpadom Marišćina (Program IPA, komponenta III, Operativni program Zaštita okoliša), na iznos od 2.011.751 EUR. Dodatkom ugovora od 20. prosinca 2013. godine povećan je maksimalni iznos zajma na 2.290.150 EUR dok su ostale odredbe ugovora ostale nepromijenjene.Sredstva zajma otplaćuju se sukcesivno u roku od 25 godina, uključujući i poček od 5 godina, u 80 jednakih tromjesečnih rata. Dospijeće prve rate je 5 godina od prvog korištenja zajma, odnosno otplata zajma započela je 30. travnja 2017. godine.

Povlačenje zajma je počelo u 2012. godini, sukladno dinamici realizacije projekta izgradnje Županijskog centra za gospodarenje otpadom Marišćina i ukupno je za projekt iskorišteno 14.823.521,00 kn kreditnih sredstava. Kamatna stopa za cijelo vrijeme trajanja zajma je fiksna i iznosi 3,987%. Kamata se obračunava od prvog korištenja zajma, a naplaćuje se nakon isteka počeka, u 80 jednakih tromjesečnih rata.

**Stanje kredita na dan 31.12.2022. godine iznosi 10.428.356,34 kn.**

* **Kredit ERSTE&STEIERMARKISCHE BANK d.d. na iznos od 123,6 mil. kuna**

Gradsko vijeće Grada Rijeke je na sjednici 24. svibnja 2018. godine donijelo Odluku o zaduživanju Grada Rijeke za realizaciju kapitalnih projekata u iznosu od 123.629.955,00 kn. Ministarstvo financija je 12. srpnja 2018. dalo suglasnost za zaduženje te je Grad Rijeka s ERSTE&STEIERMÄRKISCHE BANK d.d. dana 31. kolovoza 2018. godine zaključio Ugovor o kreditu za financiranje kapitalnog projekta Revitalizacija kompleksa Benčić - Cigleni i T-objekt i za projekte energetskih obnova osnovnih škola i dječjih vrtića. Temeljem Odluke o Izmjenama i dopunama Odluke o zaduživanju od 30. rujna 2019. i dobivene suglasnosti Ministarstva financija od 21. studenoga 2019. godine, Grad Rijeka je dana 6.12.2019. godine sklopio Aneks broj 1. Ugovora o kreditu kojim se ugovara prenamjena dijela sredstava za obnovu broda Galeb u sklopu projekta Turistička valorizacija reprezentativnih spomenika riječke industrijske baštine s time da je ukupan ugovoreni iznos kredita ostao nepromijenjen. Temeljem Odluke o zaduživanju od 11. ožujka 2021. godine sklopljen je Aneks broj 2 Ugovora o kreditu kojim je produljen rok korištenja kredita do 31.12.2022. godine., a temeljem Odluke o zaduživanju od 8. prosinca 2022. godine sklopljen je Aneks broj 4 Ugovora o kreditu kojim je produljen rok korištenja kredita do 31.12.2023. godine. Sredstva kredita otplaćivat će se mjesečno 14 godina, od isteka roka korištenja. Kamatna stopa je fiksna i iznosi 1,59%.

**Povlačenje kredita započinje u listopadu 2018. godine i do 31.12.2022. godine iskorišteno je 75.103.982,62 kuna**

* **Kredit ERSTE&STEIERMARKISCHE BANK d.d. na iznos od 18,7 mil. kuna**

Gradsko vijeće Grada Rijeke je na sjednici 28. ožujka 2019. godine donijelo Odluku o zaduživanju Grada Rijeke za projekte energetskih obnova 5 osnovnih škola i dječjih vrtića te Muzeja Grada Rijeke. Slijedom navedenog, 30. travnja 2019. godine dobivena je suglasnost Ministarstva financija za zaduženje te je Grad Rijeka s ERSTE&STEIERMÄRKISCHE BANK d.d. dana 1. srpnja 2019. godine zaključio Ugovor u iznosu od 18.655.949,00 kuna. Aneksom broj 1 Ugovora o kreditu od 26.06.2020. godine produljio se rok korištenja kredita do 31.12.2020. godine. Povlačenje kredita počelo je u listopadu 2019. godine i ukupno za projekte iskorišteno je 18.649.857,88 kuna kreditnih sredstava. Sredstva kredita otplaćuju se mjesečno 10 godina, od isteka roka korištenja, odnosno otplata kredita započela je od siječnja 2021. godine. Kamatna stopa je fiksna i iznosi 1,27%.

Na Javni poziv Ministarstva regionalnog razvoja i fondova Europske unije za sufinanciranje provedbe EU projekata na regionalnoj i lokalnoj razini objavljen krajem 2020. godine, Grad je za sufinanciranje vlastite komponente prijavio 6 projekata energetske obnove koji su završeni u 2020. godini, te su Gradu krajem 2021. godine odobrena bespovratna sredstva pomoći u iznosu od 7.498.038,49 kn.

Obzirom da je vlastita komponenta 6 realiziranih projekata energetske obnove prethodno financirana iz kredita Erste banke, Grad je po primitku navedenih bespovratnih sredstava izvršio prijevremenu djelomičnu otplatu navedenog kredita te je dana 24.12.2021. godine sklopljen Aneks broj 2 Ugovora o kreditu na novi iznos glavnice kredita u visini 9.442.249,11 kuna.

**Tijekom 2022. godine otplaćeno je 1.039.513,68 kuna te stanje obveze ovog kredita na dan 31.12.2022. godine iznosi 8.316.109,29 kuna.**

* **Kredit ERSTE&STEIERMARKISCHE BANK d.d. na iznos od 35,0 mil. kuna**

Gradsko vijeće Grada Rijeke je na sjednici 24. svibnja 2018. godine donijelo Odluku o zaduživanju Grada Rijeke za financiranje kapitalnog projekta „Uređenje javnih površina i izgradnja pripadajuće infrastrukture unutar bivšeg tvorničkog kompleksa Rikard Benčić“. Vlada Republike Hrvatske dala je 10. svibnja 2019. suglasnost za zaduženje te je Grad Rijeka s ERSTE&STEIERMÄRKISCHE BANK d.d. Rijeka dana 24. svibnja 2019. godine zaključio Ugovor o kreditu u iznosu od 35.000.000,00 kuna. Aneksom broj 1 Ugovora o kreditu od 5.5.2020. godine produljio se rok korištenja kredita do 30.6.2021. godine. Sredstva kredita otplaćuju će se mjesečno 14 godina, odnosno otplata kredita započela je u srpnju 2021. godine. Kamatna stopa je fiksna i iznosi 1,59%.

**Tijekom 2022. godine otplaćeno je 2.499.999,96 kuna te stanje obveze ovog kredita na dan 31.12.2022. godine iznosi 31.250.000,06 kn.**

* **Kredit ZAGREBAČKE BANKE d.d. na iznos od 44,0 mil. kuna**

Gradsko vijeće Grada Rijeke je na sjednici 30. rujna 2019. godine donijelo Odluku o zaduživanju Grada Rijeke za realizaciju kapitalnog projekta „Turistička valorizacija reprezentativnih spomenika riječke industrijske baštine“. Slijedom navedenog, 15. studenog 2019. godine dobivena je suglasnost Ministarstva financija te je Grad Rijeka dana 6.12.2019. godine sklopio sa Zagrebačkom bankom d.d. Ugovor o kreditu u iznosu od 44.000.000,00 kuna. Dodatkom broj 1 Ugovora o kreditu od 2.12.2020. godine produljio se rok korištenja kredita do 31.12.2021. godine. Unatoč istom, za produljenje roka korištenja do 31.12.2022. godine, sklopljen je Dodatak 2. Ugovora o kreditu dana 01.12.2021. godine.

Sredstva kredita otplaćivat će se mjesečno 10 godina, od isteka roka korištenja. Kamatna stopa je fiksna i iznosi 1,25%.

**Povlačenje kredita započinje u prosincu 2019. godine i do 31.12.2022. godine iskorišteno je 44.000.000,00 kuna.**

**Kredit ERSTE&STEIERMARKISCHE BANK d.d. na iznos od 12,7 mil.kuna**

Gradsko vijeće Grada Rijeke je na sjednici 4. svibnja 2022. godine donijelo Odluku o zaduživanju Grada Rijeke za sufinanciranje kapitalnog projekta Energana - Start Up inkubator za kreativne tehnologije i IT industriju. Vlada Republike Hrvatske dala je 25. kolovoza 2022. godine suglasnost za zaduženje te je Grad Rijeka s ERSTE&STEIERMAKISCHE BANK d.d. dana 19.rujna 2022. godine zaključio Ugovor o kreditu u iznosu od 12.700.000,00 kn. Sredstva kredita otplaćivat će se mjesečno 10 godina, od isteka roka korištenja. Kamatna stopa je fiksna i iznosi 0,65%.

**Povlačenje kredita započelo je u studenom 2022. godine i do 31.12.2022. godine iskorišteno je 379.808,53 kn.**

**Primljeni robni zajmovi:**

Robni zajmovi ne predstavljaju direktno zaduženje Grada na financijskom tržištu. Kod navedena tri robna zajma riječ je o preuzimanju stanova, prometnica i sportskih objekata, koje su izgradili Agencija za društveno poticanu stanogradnju Grada Rijeke, Rijeka promet d.d. i Rijeka sport d.o.o. Grad Rijeka evidentirao je navedene nekretnine u svoje poslovne knjige povećavajući tako imovinu Grada za navedena ulaganja te preuzeo obvezu njihove otplate.

* **Robni zajam od Agencije za društveno poticanu stanogradnju Grada Rijeke**

U skladu s Ugovorom o kupoprodaji od 10.2.2009. godine, Grad Rijeka se zadužio putem robnog zajma kod Agencije za društveno poticanu stanogradnju Grada Rijeke u iznosu od 69.451.427,00 kn, za kupnju dviju stambenih zgrada na Rujevici koje je po programu društveno poticane stanogradnje izgradila Agencija za društveno poticanu stanogradnju Grada Rijeke.

Otplata zajma u tromjesečnim anuitetima traje do 2028. godine, od čega se do 30.6.2018. otplaćuje iznos od 55.864.831,00 kn, a nakon toga, od 30.9.2018. do 30.9.2028. godine, otplaćuje se preostali iznos od 13.586.595,00 kn (povrat poticajnih sredstava RH).

Kamatna stopa za dio robnog zajma u iznosu 55.864.831,00 kn je promjenljiva, vezana za 3-mjesečni EURIBOR +1,95 p.p. godišnje. Na preostali dio zajma u iznosu 13.586.595 kn se u razdoblju počeka od 01.01.2007.do 30.9.2018. godine obračunava kamata u visini 2% godišnje (konformno) koja se pripisuje glavnici, a u razdoblju otplate od 30.09.2018. do 30.9.2028. godine kamata iznosi 5% godišnje (dekurzivno).

**Tijekom 2022. godine otplaćeno je 1.595.154,66 kn te stanje obveze ovog zajma na dan 31.12.2022. godine iznosi 10.882.661,46 kn.**

* **Robni zajam od trgovačkog društva Rijeka sport d.o.o.**

Temeljem Ugovora o reguliranju međusobnih odnosa vezanih za financiranje ulaganja u objekte u vlasništvu Grada Rijeke do konca 2009. godine i Ugovora o reguliranju međusobnih odnosa u vezi s financiranjem izgradnje Dvoranskog plivališta Kantrida sklopljenim 14.4.2010. godine, Grad Rijeka je ugovorio povrat sredstava TD Rijeka sport d.o.o. za izvršeno financiranje ulaganja na sportskim objektima te evidentiranje imovine i njezine vrijednosti u knjigama imovine Grada. Za realizaciju navedene ugovorne obveze Grad Rijeka se zadužio putem robnog zajma kod trgovačkog društva Rijeka sport d.o.o. u iznosu od 88.887.131,00 kn. Za iznos navedenih ulaganja, u 2010. godini je povećana vrijednost imovine u poslovnim knjigama Grada.

U 2011. godini Grad Rijeka je temeljem Ugovora o reguliranju međusobnih odnosa vezanih za financiranje ulaganja u objekte u vlasništvu Grada Rijeke u razdoblju od 1. siječnja do 31. prosinca 2010. godine zaključenog 7.03.2011. godine i Ugovora o reguliranju međusobnih odnosa vezanih za financiranje ulaganja u objekte u vlasništvu Grada Rijeke u razdoblju 1. siječnja do 14. lipnja 2011. godine zaključenog 14.06.2011. godine, preuzeo izvršena ulaganja na sportskim objektima koja je financirao Rijeka sport d.o.o. u iznosu od 38.434.624,00 kn te je za navedeni iznos ulaganja povećana vrijednost imovine u knjigama imovine Grada.

Sukladno navedenim Ugovorima povećan je iznos robnog zajma sa 88.887.131,00 kuna na 127.321.755,00 kn što predstavlja iznos ulaganja koja je izvršio Rijeka sport d.o.o. u sportske objekte u vlasništvu Grada (završna faza Dvoranskog plivališta Kantrida, Stadion Kantrida, Stadion Krimeja, Nogometno igralište Podmurvice, Dvorana Dinko Lukarić i Dvorana Mladosti).

Otplata robnog zajma u mjesečnim anuitetima započela je u 2012. godini. Kamatna stopa je promjenjiva, vezana za tromjesečni EURIBOR +2,65 p.p. godišnje, ali ne manja od 4% godišnje.

Rijeka sport d.o.o. je temeljem Odluke Gradskog vijeća od 22.12.2016. godine o davanju suglasnosti za zaduženje radi refinanciranja ostatka duga po postojećem kreditu primljenom 2008.godine, dana 02.1.2017. godine sklopio Ugovor o dugoročnom kreditu s Privrednom bankom Zagreb u iznosu od 189.773.099,15 kn. Refinanciranjem postojećeg duga produljen je krajnji rok dospijeća kredita na 15 godina i ugovorena je redovna kamata po stopi u visini prinosa na Trezorske zapise Ministarstva financija na bazi 91 dan uvećano za fiksnu maržu u visini 1,78 p.p. godišnje, promjenjiva.

S obzirom da se u Proračunu Grada osiguravaju sredstva za otplatu kredita Rijeka sporta d.o.o. kroz otplatu robnog zajma za preuzete objekte, a da su refinanciranjem kredita Rijeka sporta d.o.o. postignuti povoljni uvjeti otplate, novim Ugovorom o reguliranju međusobnih odnosa vezanih za financiranje ulaganja u objekte u vlasništvu Grada Rijeke između Rijeka sporta d.o.o. i Grada Rijeke od 30.12.2016. godine u iznosu od 104.477.917,35 kuna, uskladila se dinamika otplate robnog zajma s dinamikom otplate refinanciranog kredita Rijeka sporta d.o.o. Zbog nastalih okolnosti izazvanih pandemijom koronavirusa, Gradsko vijeće je 27.5.2020. godine donijelo Odluku o izmjenama Odluke o davanju suglasnosti za zaduženje Rijeka sportu d.o.o. radi refinanciranja ostatka glavnice, na temelju koje je Rijeka sport, dana 08.07.2020. godine sklopio Dodatak I. Ugovoru o dugoročnom kreditu s Privrednom bankom Zagreb kojim je ugovoren moratorij na otplatu 6 rata glavnice u 2020. godini te je produljen rok otplate kredita do 30.06.2032. godine.

Sukladno tome je i krajnji rok otplate robnog zajma Grada prema Rijeka sportu d.o.o. produljen do 30.6.2032. godine.

**Tijekom 2022. godine otplaćeno je 5.659.220,58 kn ovog zajma te stanje obveze na dan 31.prosinca 2022. godine iznosi 75.746.489,79 kn.**

* **Robni zajam od trgovačkog društva Rijeka plus d.o.o.**

Ugovorom o uređenju međusobnih prava i obveza povodom ulaganja u prometne projekte na području Grada Rijeke sklopljenim 18.11.2010. godine, utvrđeno je da će Grad putem obročne otplate (robnog zajma) preuzeti izvršena ulaganja u prometnice i tunelski priključak (Gradska sabirna prometnica GSP 233 Srdoči, II. dionica, I. i II. faza; Ulica Ivana Pavla II-II. faza; Prometnica Rujevica - Marčelji I. dionica: Rujevica – Marinići i Tunelskog priključka na državnoj cesti D-404 u Rijeci – I. faza: smjer Rijeka - Policentro) u ukupnom iznosu od 108.531.461,00 kn, a koja je financirao Rijeka promet d.o.o. iz korporativnih obveznica izdanih 2008. godine.

U 2011. godini Grad Rijeka je temeljem Ugovora o prijenosu na upravljanje dijela prometnice Rujevica – Marčelji I. dionica: Rujevica – Marinići - 1. faza (14.953.873,00 kn), Ugovora o prijenosu na upravljanje dijela gradske sabirne prometnice GSP 233 (14.602.993,00 kn), Ugovora o prijenosu na upravljanje Ulice Ivana Pavla II (11.014.035,00 kn) te Ugovora o prijenosu tunelskog priključka (32.365.809,00 kn), preuzeo od trgovačkog društva Rijeka promet d.d. izvršena ulaganja na navedenim prometnicama u ukupnom iznosu od 72.936.710,00 kn te u navedenom iznosu evidentirao imovinu i njezinu vrijednost u knjigama imovine Grada.

U 2012. godini Grad je, sukladno Ugovoru o prijenosu na upravljanje prometnice Rujevica – Marčelji I. dionica: Rujevica – Marinići - 2. faza, preuzeo od Rijeka prometa d.d. izvršena ulaganja na prometnici u iznosu od 23.833.557,00 kn te je za navedeni iznos ulaganja povećao vrijednost prometnice u knjigama imovine Grada.

Krajem lipnja 2013. godine izvršeno je preuzimanje prometnice Rujevica – Marčelji I. dionica: Rujevica – Marinići - 3. faza u iznosu 11.052.348,00 kn te u navedenom iznosu evidentirano u knjigama imovine Grada. Sukladno navedenim Ugovorima, ukupna vrijednost preuzetih ulaganja u ceste i tunelski priključak odnosno robni zajam iznosi 107.822.615,00 kn.

Prema Ugovoru, otplata glavnice i kamate robnog zajma je polugodišnja s krajnjim rokom povrata u 2018. godini i uz fiksnu kamatnu stopu od 6,8125% godišnje. Otplata robnog zajma započela je u 2013. godini.

Rijeka promet d.d. je temeljem Odluke Gradskog vijeća od 12.6.2014. godine o davanju suglasnosti za zaduženje radi refinanciranja ostatka duga po postojećim obveznicama izdanim početkom 2008. godine, dana 10.07.2014. godine izdalo nove obveznice u iznosu od 140,0 mil. kuna. Refinanciranjem obveznica produljen je krajnji rok dospijeća obveznica na 9 godina, odnosno do 2023. godine (uz poček otplate glavnice od 2 godine) te je smanjena kamatna stopa (od 6,8125% na 6,375%).

S obzirom da se u Proračunu Grada osigurava najveći dio sredstava za otplatu obveznica Rijeka prometa d.d. kroz otplatu robnog zajma za preuzete prometnice, a da su refinanciranjem obveznica Rijeka prometa d.d. postignuti povoljniji uvjeti otplate Ugovorom o uređenju međusobnih prava i obveza s osnova podmirenja financijskih obveza nastalih povodom ulaganja u prometne projekte na području Grada Rijeke sklopljenim 19.2.2015. godine, usklađena je dinamika otplate robnog zajma s dinamikom otplate refinanciranih obveznica Rijeka prometa d.d. Člankom 7. navedenog Ugovora Grad Rijeka preuzima obvezu otplate neotplaćenog dijela glavnice za prometnice i tunelski priključak u iznosu od 84.829.952,00 kn i pripadajućeg dijela troška refinanciranja u iznosu od 3.557.096,00 kn. Prema Ugovoru otplata glavnice i kamate je polugodišnja s krajnjim rokom povrata u 2023. godini i uz fiksnu kamatnu stopu od 6,375% godišnje.

Rješenjem Trgovačkog suda u Rijeci Tt-21/8129-6 od 11. siječnja 2022. godine, društvo Rijeka promet d.d. pripojeno je društvu Rijeka plus d.o.o. Pripajanje je provedeno temeljem Ugovora o pripajanju od 24. prosinca 2021. godine, Odluke Skupštine pripojenog Društva od 28. prosinca 2021. godine i Odluke Skupštine Društva preuzimatelja od 28. prosinca 2021.godine. Na temelju provedenog postupka pripajanja Rijeka promet d.d. kao društvo koje se pripaja prestaje postojati, a društvo Rijeka plus d.o.o. nastavlja postojati i poslovati kao univerzalni pravni slijednik pripojenog društva te preuzima i naplatu navedenog robnog zajma. Sukladno navedenom, sklopljen je Dodatak II Ugovoru o preuzimanju duga od 30.6.2022. godine između Rijeka plusa d.o.o. i Grada Rijeke.

**Tijekom 2022. godine otplaćeno je 17.677.409,48 kn te stanje ukupnog zaduženja po primljenom robnom zajmu na dan 31.12.2022. godine iznosi 17.677.409,46 kn.**

**Ukupne nedospjele obveze za dugoročne kredite i zajmove na dan 31. prosinca 2022. godine iznose 273.784.817,55 kn. Dospjelih obveza za kredite i zajmove nema.**

**Primljeni beskamatni zajmovi:**

* **Beskamatni zajam jedinicama lokalne i područne (regionalne) samouprave**

U sklopu ekonomskih mjera Vlada RH donesenim u 2020. godini za pomoć poduzetnicima čija je poslovna aktivnost bila smanjena uslijed pandemije koronavirusa COVID-19, omogućena je odgoda i/ili obročna otplata nastalih i/ili dospjelih poreznih obveza, te mogućnost oslobođenja poreznih obveznika od podmirenja poreznih obveza u cijelosti ili djelomično.

S obzirom da su navedene mjere značajno utjecale na smanjenje prihoda od poreza i prireza na dohodak JLP(R)S, ministar financija je donio Naputak o načinu isplate beskamatnog zajma jedinicama lokalne i područne (regionalne) samouprave, HZMO-u i HZZO-U (Narodne novine“ broj 46/20,135/20, 5/21 i 73/21), dalje u tekstu: Naputak, kojim je JLP(R)S dana mogućnost uzimanja kratkoročnog beskamatnog zajma do visine poreza na dohodak i prireza porezu na dohodak čije je plaćanje oslobođeno, odgođeno i/ili je odobrena obročna otplata odnosno do visine izvršenog povrata po godišnjem obračunu poreza na dohodak.

Temeljem Naputka, Grad Rijeka je zbog umanjenja negativnih ekonomskih posljedica epidemije korona virusa (COVID 19), a radi zadržavanja likvidnosti i stabilnosti Proračuna Grada Rijeke za 2020. godinu, podnio u travnju 2020. godine zahtjev za beskamatni zajam te je u 2020. godini primio sredstva kratkoročnog zajma Ministarstva financija u iznosu od 17.898.577,15 kn, koji se odnosio na zajam isplaćen na ime poreza na dohodak i prireza porezu na dohodak čije je plaćanje odgođeno i/ili je odobrena obročna otplata. Povrat dijela beskamatnog zajma s osnove poreza i prireza na dohodak čije je plaćanje odgođeno i/ili je odobrena obročna otplata izvršava se od 2020. godine izravnom naplatom sa zajedničkog računa poreza i prireza na dohodak. U prosincu 2022. godine podmireno je preostalo dugovanje u iznosu od 7.047.445,42 kn čime je ovaj beskamatni zajam u cijelosti otplaćen.

Budući su i u ovoj godini povećani iznosi za povrat poreza i prireza na dohodak temeljem godišnje prijave za 2021. godinu, na koje povećanje utječe povrat poreza i prireza za mlade zaposlene osobe do 30 godina života, ministar financija donosi Naputak o načinu uplaćivanja prihoda proračuna, obveznih doprinosa te prihoda za financiranje drugih javnih potreba u 2022. godini („Narodne novine“ broj 15/22, 18/22 i 50/22) kojim je utvrđeno da ukoliko na zajedničkom računu poreza i prireza na dohodak nema dovoljno sredstava za izvršenje povrata po godišnjoj prijavi nedostajuća će se sredstva za povrat namiriti na teret računa državnog proračuna. Naputkom je, nadalje utvrđeno da će se nedostajuća sredstva za izvršenje povrata po godišnjoj prijavi za 2021. godinu vraćati na račun državnog proračuna u visini 25% raspoloživih sredstava na zajedničkom računu poreza i prireza na dohodak počevši od 1. kolovoza do 31. prosinca 2022. godine.

U izvještajnom razdoblju, sredstva namirenja na teret državnog proračuna u svrhu isplate poreza i prireza po godišnjoj prijavi za 2021. godinu, u visini od 22.333.589,57 kuna, evidentirana su u skladu s Uputom Ministarstva financija kao obveza za kratkoročni zajam i do kraja 2022. godine u cijelosti su vraćena.

**Odgođeno plaćanje rashoda i prihodi budućih razdoblja (29)**iznose 452.396,11 kn i odnose se na obračunatu naknadu za uporabu javnih cesta koja se plaća pri registraciji vozila prema obračunu Županijske uprave za ceste PGŽ.

**F i n a n c i j s k i r e z u l t a t**

U tekuću 2022. godinu prenesen je manjak prihoda i primitaka u iznosu od 98.948.638,24 kn nastao ranijih godina. Ostvarivanjem pozitivnog tekućeg rezultata u razdoblju 2018. - 2022. godine, kontinuirano se smanjuje preneseni manjak prihoda i primitaka nastao do 31. prosinca 2017. godine i koji je tada iznosio 267.570.957,00 kn.

**Bilješka broj 5 -** U izvještajnom razdoblju ostvaren je **tekući višak prihoda** u iznosu od **91.863.544,13 kn**, proizašao iz:

* viška prihoda poslovanja (X001 PR-RAS) 181.543.511,32 kn
* manjka prihoda od nefinancijske imovine (Y002 PR-RAS) -35.356.577,66 kn
* manjka primitaka od financijske imovine (Y003 PR-RAS) -54.323.389,53 kn

Utvrđeni viškovi i manjkovi (ukupno preneseni i tekući) naknadno se prebijaju po istovrsnim kategorijama aktivnosti i korigiraju u skladu s člankom 82. Pravilnika o proračunskom računovodstvu i računskom planu.

Na kraju izvještajne 2022. godine utvrđen je manjak prihoda i primitaka za pokriće u slijedećem razdoblju u ukupnom iznosu od 7.085.094,11 kn koji se sastoji, nakon prebijanja viškova i manjkova istih kategorija aktivnosti te izvršene propisane korekcije financijskog rezultata, od:

* viška prihoda poslovanja 392.953.273,32 kn
* manjka prihoda od nefinancijske imovine -303.604.325,44 kn
* manjka primitaka od financijske imovine -96.434.041,99 kn

Tablica 2. Financijski rezultat *u kn*

|  |  |  |  |  |
| --- | --- | --- | --- | --- |
| **Račun** | **O P I S** | **Šifra** | **Stanje 1.1.2022.** | **Stanje 31.12.2022.** |
|
| *1* | *2* | *3* | *4* | *5* |
| **922** | **Višak/manjak prihoda** | **922** | **-98.948.638,00** | **-7.085.094,11** |
| 92211 | Višak prihoda poslovanja | 92211 | 198.635.292,00 | 392.953.273,32 |
| 92222 | Manjak prihoda od nefinancijske imovine | 92222 | -283.136.185,00 | -303.604.325,44 |

92223 Manjak primitaka od financijske imovine 92223 -14.447.745,00 -96.434.041,99

Gradsko vijeće Grada Rijeke je na svojoj sjednici održanoj 8. prosinca 2022. godine usvojilo Proračun Grada Rijeke za 2023. godinu i projekcije za 2024. i 2025. godinu, kao i Višegodišnji plan uravnoteženja Proračuna Grada Rijeke za razdoblje od 2023. do 2025. godine (Službene novine Grada Rijeke broj, 15/22) kojim je definirano da će se dio ostvarenog tekućeg viška prihoda u iznosu od 4.212.330 eura (31.737.800,38 kn), koji se odnosi na neutrošena sredstva od prodaje zemljišta za izgradnju višenamjenske građevine Kompleks Žabica, koristiti sukcesivno za financiranje kapitalnih projekata u 2023. i 2024. godini.

U 2023. godini iz dijela prenesenog viška u iznosu od 2.089.420 eura (15.742.734.99 kn) planiraju se financirati slijedeći kapitalni projekti: Sustav gospodarenja otpadom od vrata do vrata u iznosu od 597.300 eura (4.500.356,85 kn), proširenje i dodatna ulaganja u javnu rasvjetu u iznosu od 663.620 eura (5.000.044,89 kn), SRC 3. maj - polaganje sportske podloge u iznosu od 212.300 eura (1.599.574,35 kn), SRC Belveder -proširenje igrališta i zamjena umjetne trave u iznosu od 252.200 eura (1.900.200,90 kn), Boćalište BK Draga Rijeka u iznosu od 166.000 eura (1.250.727,00 kn) i projekt Solarne elektrane u iznosu od 198.000 eura (1.491.831,00 kn).

U 2024. godini planira se koristiti preostali dio prenesenog viška u iznosu od 2.122.910 eura (15.995.065,39 kn) za nastavak financiranja investicija započetih u 2023. godini: Sustav gospodarenja otpadom od vrata do vrata u iznosu od 929.100 eura (7.000.303,95 kn), Proširenje i dodatna ulaganja u javnu rasvjetu u iznosu od 995.810 eura (7.502.930,44 kn) i na Solarne elektrane u iznosu od 198.000 eura (1.491.831,00 kn).

Temeljem gore navedenog Višegodišnjeg plana uravnoteženja Proračuna Grada Rijeke za razdoblje od 2023. do 2025. godine procijenjeni manjak za pokriće u slijedećem proračunskom razdoblju iznosi 5.530.000 eura (41.665.785,00 kn) te je navedeni iznos procijenjenog prenesenog manjka planiran u proračunu Grada Rijeke za 2023. godinu i projekcijama za 2024. i 2025. godinu na način da će se isti sukcesivno pokrivati i to u 2023. godini iznos od 3.330.000,00 eura, a u 2024. godini iznos od 2.200.000 eura.

**Bilješka broj 6 – Izvanbilančni zapisi (991-996)** sadrže vrijednosti poslovnih događaja koji u trenutku nastanka nemaju izravan utjecaj niti na jednu poziciju temeljnih financijskih izvještaja. Sadrže stavke koje nisu uključene u bilančne kategorije: dana jamstva, tuđu imovinu dobivenu na korištenje, instrumenti osiguranja plaćanja, potencijalne obveze i potraživanja temeljem sudskih sporova i ostalih ugovornih odnosa te suglasnosti. U izvanbilančnim zapisima, pored navedenog, evidentiran je iznos nepodmirenih obveza prema neprofitnim organizacijama i proračunskim korisnicima na dan 31. prosinca 2022.

Izvanbilančni zapisi na datum bilance iznose ukupno 1.911.696.620,47 kn.

* **Pregled ostalih ugovornih odnosa**

Bilješke uz financijske izvještaje, prema čl. 14. Pravilnika o financijskom izvještavanju u proračunskom računovodstvu (Narodne novine, broj 37/22), sadrže obvezne bilješke uz Bilancu: Popis ostalih ugovornih odnosa i slično koji uz ispunjenje određenih uvjeta, mogu postati obveza ili imovina (dana kreditna pisma, hipoteke i slično) i popis sudskih sporova u tijeku.

**Bilješka broj 7 – Pregled danih jamstava**

U nastavku se daje pregled danih jamstava:

* **Jamstvo dano Republici Hrvatskoj Ministarstvu financija za kreditno zaduženje Ekoplus d.o.o.**

Gradsko vijeće Grada Rijeke je na sjednici održanoj 21. prosinca 2011. godine donijelo Odluku o davanju jamstva za dugoročno zaduženje Ekoplus d.o.o. za sufinanciranje Projekta IPA ŽCGO Marišćina.

Navedenom Odlukom Grad Rijeka, kao solidarni dužnik s Primorsko-goranskom županijom, dao je jamstvo Republici Hrvatskoj Ministarstvu financija za osiguranje povrata dugoročnog zajma kojeg je Ekoplus d.o.o. primio od Republike Hrvatske Ministarstva financija za sufinanciranje gradnje Županijskog centra za gospodarenje otpadom Marišćina (Program IPA, komponenta III, Operativni program Zaštita okoliša).

Ugovor o zajmu između Republike Hrvatske Ministarstva financija i Ekoplus d.o.o., uz suglasnost Primorsko-goranske županije i Grada Rijeke kao solidarnih dužnika, sklopljen je 17. siječnja 2012. godine na iznos od 7.201.344 EUR.

Dodatkom Ugovoru o zajmu Republike Hrvatske Ministarstva financija i Ekoplus d.o.o., uz suglasnost Primorsko-goranske županije i Grada Rijeke kao solidarnih dužnika, koji je sklopljen 20. prosinca 2013. godine, smanjen je iznos sufinanciranja Ekoplus d.o.o. u projektu na iznos od 4.566.903,58 EUR-a, odnosno smanjen je iznos jamstva Grada.

Prema uvjetima iz ugovora, Ekoplus d.o.o. će sredstva zajma otplaćivati sukcesivno u roku od 25 godina uključujući i poček od 5 godina u 80 jednakih tromjesečnih rata. Dospijeće prve rate je 5 godina od prvog korištenja zajma, odnosno otplata zajma je započela u 2017.godini.

Kamatna stopa za cijelo vrijeme trajanja zajma je fiksna i iznosi 3,987%. Kamata se obračunava od prvog korištenja zajma, a naplaćuje se nakon isteka počeka u 80 jednakih tromjesečnih rata.

**Stanje kredita na dan 31.12.2022. godine po osnovi glavnice i kamate iznosi 32.931.796,14 kuna.**

* **Jamstvo dano za kreditno zaduženje Energo d.o.o. Rijeka**

Gradsko vijeće Grada Rijeke donijelo je na sjednici 27. veljače 2014. godine Odluku o davanju suglasnosti trgovačkom društvu Energo d.o.o. za zaduženje kod Europske banke za obnovu i razvoj radi izgradnje kogeneracijske energane na području Sveučilišnog kampusa na Trsatu i o davanju jamstva za ispunjenje preuzetih obveza.

Navedenom Odlukom Grad Rijeka je dao suglasnost trgovačkom društvu Energo d.o.o. za zaduženje putem dugoročnog financijskog kredita kod Europske banke za obnovu i razvoj u iznosu do 6.150.000 EUR te jamstvo za ispunjenje preuzetih obveza trgovačkog društva Energo d.o.o. temeljem dugoročnog kredita u iznosu do 6.150.000 EUR. Na predmetnu Odluku Gradskog vijeća, Grad Rijeka je dobio suglasnost ministra financija 7.3.2014. godine.

Temeljem navedene Odluke Gradskog vijeća i suglasnosti ministra financija, dana 10. ožujka 2014. godine, trgovačko društvo Energo d.o.o. sklopilo je ugovor o kreditu s Europskom bankom za obnovu i razvoj, dok je ugovor o jamstvu sklopljen između Grada Rijeke i Europske banke za obnovu i razvoj.

Prema uvjetima iz ugovora, Energo d.o.o. će sredstva zajma, po isteku počeka od 3 godine otplaćivati u roku od 9 godina u 18 jednakih polugodišnjih obroka, odnosno otplata je započela u 2017.godini.

Kamatna stopa je promjenjiva, vezana za šestomjesečni EURIBOR + marža (2,85% ili 3,00% ili 3,10% godišnje).

TD Energo d.o.o. do 2021.godine je povukao znatno manji iznos kredita od ugovorenog iznosa kredita od 6.150.000 EUR-a i povučeni dio kredita u iznosu 2.275.892,97 EUR-a je već u otplati. Sukladno odredbama Ugovora o jamstvu između Grada Rijeke i EBRD, Europska banka za obnovu i razvoj je stoga dostavila Gradu Rijeci službeni dopis u kojem navodi trenutno stanje glavnice navedenog kredita društva Energo d.o.o. te potvrđuje nemogućnost daljnje isplate sredstava po Ugovoru o kreditu s Energo d.o.o. na temelju kojeg se smanjuju potencijalne obveze Grada Rijeke po Ugovoru o jamstvu izdanog za kreditno zaduženje društva Energo d.o.o..

**Stanje kredita na dan 31.12.2022. godine po osnovi glavnice i kamate iznosi 7.944.648,34 kuna.**

* **Jamstvo dano za kreditno zaduženje Energo d.o.o. Rijeka**

Gradsko vijeće Grada Rijeke donijelo je na sjednici 31. ožujka 2022. godine Odluku o davanju suglasnosti za zaduženje i davanju jamstva za ispunjavanje obveza trgovačkog društva Energo d.o.o. kod Erste&Steiermarkische Bank d.d. u iznosu 30.000.000,00 kn, radi sufinanciranja vlastite komponente u realizaciji EU projekta Obnova toplinarstva Grada Rijeke. Temeljem Odluke dano je jamstvo za ispunjenje preuzetih obveza društva Energo d.o.o. u visini 80% ukupnog kredita, odnosno u iznosu od 24.000.000,00 kn, uvećano za pripadajuće kamate i ostale troškove, budući da je jamstvo dano do visine 80% kredita ne predstavlja nedozvoljenu državnu potporu.

Na predmetnu Odluku Gradskog vijeća, Grad Rijeka je dobio suglasnost ministra financija 5. srpnja 2022. godine. Na temelju dobivene suglasnosti za davanje jamstva na 24.000.000,00 kn, kojim jamči Erste&Steiermarkische Bank d.d. Rijeka za plaćanje svih obveza glavnog dužnika Energo d.o.o., dok je Ugovor o kreditu sklopljen između Energo d.o.o. i Erste&Steiermarkische Bank d.d. Prema uvjetima iz ugovora Energo d.o.o. će sredstva kredita po isteku roka korištenja otplaćivati u roku od 15 godina u jednakim tromjesečnim ratama. Kamatna stopa je fiksna i iznosi 2,3% godišnje.

**Stanje kredita na dan 31.12.2022. godine po osnovi glavnice i kamate iznosi 29.251.130,00 kn.**

U 2022. godini navedena dana jamstva nisu protestirana odnosno u proračunu Grada nije bilo izvršenih izdataka po danim jamstvima.

Tablica 3. Dana jamstva *u kn*

|  |  |  |  |
| --- | --- | --- | --- |
| **Jamstva** | **Ukupno** | **Glavnica** | **Kamata** |
| **Ukupno jamstva:** | **70.127.574,50** | **53.295.183,53** | **16.832.390,97** |
| Jamstvo za zaduženje Ekoplus d.o.o. za projekt IPA ŽCGO Marišćina | 32.931.796,15 | 21.785.388,85 | 11.146.407,30 |
| Jamstvo za zaduženje Energo d.o.o. za kogeneracijsku energanu na Trsatu | 7.944.648,35 | 7.509.794,68 | 434.853,67 |
| Jamstvo za zaduženje Energo d.o.o. za obnovu toplinarstva grada Rijeke | 29.251.130,00 | 24.000.000,00 | 5.251.130,00 |

*Ekoplus - Projekt financiran iz fondova EU, iz instrumenta pretpristupne pomoći program IPA, komponenta III Operativni program Zaštita okoliša*

*Energo - Projekt iz područja unaprjeđenja energetske učinkovitosti u kojem sudjeluje i Grad Rijeka*

*Energo – Projekt financiran iz fondova EU – Obnova toplinarstva grada Rijeke*

**Bilješka broj 8 – Dane suglasnosti**

Tijekom 2022. godine Gradsko vijeće Grada Rijeke donijelo je na sjednici 31. ožujka 2022. godine Odluku o davanju suglasnosti za zaduženje i davanju jamstva za ispunjenje obveza TD Energo d.o.o. kod Erste&Steiermarkische Bank d.d. u iznosu 30.000.000 kuna, radi sufinanciranja vlastite komponente u realizaciji EU projekta Obnova toplinarstva grada Rijeke. Temeljem Odluke dano je jamstvo za ispunjenje preuzetih obveza TD Energo d.o.o. u visini 80% ukupnog kredita, odnosno u iznosu od 24.000.000 kuna, uvećano za pripadajuće kamate i ostale troškove.

Prema uvjetima iz ugovora, Energo d.o.o. će sredstva kredita po isteku roka korištenja otplaćivati u roku od 15 godina u jednakim tromjesečnim ratama. Kamatna stopa je fiksna i iznosi 2,3% godišnje.

Grad Rijeka je ranijih godina dao suglasnosti ustanovi Dječji vrtić Rijeka te trgovačkim društvima u većinskom vlasništvu: Rijeka promet d.d. (sada Rijeka plus d.o.o), Rijeka sport d.o.o., Rijeka plus d.o.o., Energo d.o.o. i komunalnim društvima Vodovod i kanalizacija d.o.o., Autotrolej d.o.o. i Čistoća d.o.o..

Stanje kredita po osnovi danih suglasnosti za dugoročno zaduženje pravnim osobama na dan 31. prosinca 2022. godine po osnovi glavnice iznosi 447.948.600,54 kuna.

**Bilješka broj 9 – Sudski sporovi u tijeku**

Prema podacima nadležnih odjela gradske uprave u kojima se vode službene evidencije o sudskim sporovima u kojima je Grad jedna od stranaka, a za potrebe iskazivanja podatka u izvanbilančnoj evidenciji i u ovim Bilješkama, na dan 31. prosinca 2022., Grad u aktivnoj ulozi tužitelja vodi 903 sudska spora vrijednosti *potencijalne imovine* u iznosu od 39.110.457,72 kn, a u ulozi tuženika vodi 256 sudskih sporova, vrijednosti *potencijalne obveze* u iznosu od 36.544.884,97 kn.

Tablica 4. Rekapitulacija sudskih sporova u tijeku na dan 31.12.2022.

|  |  |  |  |
| --- | --- | --- | --- |
| **Tužitelj** | **Tuženik** | **Ukupan broj sudskih sporova** | **Iznos glavnice (u kn)** |
| Grad Rijeka | Podaci se nalaze u Tablici u Dodatku 1. uz Bilješke\* | 903 | 39.110.457,72 |
| Podaci se nalaze u Tablici u Dodatku 2. uz Bilješke\* | Grad Rijeka | 256 | 36.544.884,97 |

*\*Tablice s iskazanim analitičkim podacima po svakom pojedinom sudskom sporu nalaze se u Dodatku 1. i Dodatku 2. u prilogu ovih Bilješki*

**Bilješka broj 10 – Instrumenti osiguranja plaćanja**

Odjel gradske uprave za financije vodi analitičku evidenciju izdanih i primljenih vrijednosnih papira i drugih financijskih instrumenata. Prema članku 25. Odluke o izvršavanju proračuna Grada Rijeke za 2022. godinu (Službene novine Grada Rijeke, broj 16/21, 5/22, 8/22 i 14/22), odjeli gradske uprave obvezni su Odjelu gradske uprave za financije dostaviti primljene instrumente osiguranja plaćanja od strane pravnih osoba kao sredstvo osiguranja naplate potraživanja ili izvođenja radova i usluga.

Prema analitičkoj evidenciji, stanje na dan 31.12.2022., Grad Rijeka izdao je:

* 43 zadužnice u HRK, ukupne vrijednosti 278.777.486,11 kn
* 2 zadužnice u EUR, ukupne vrijednosti 2.730.526,76 EUR
* 1 jamstvo u HRK vrijednost 24.000.000,00 kn
* 14 bjanko mjenica

Prema analitičkoj evidenciji, stanje na dan 31.12.2022., Grad Rijeka primio je:

* 625 bankarskih garancija u HRK ukupne vrijednosti 200.735.533,26 kn
* 15 bankarskih garancija u EUR ukupne vrijednosti 593.120,61 EUR
* 4221 zadužnice ukupne vrijednosti 372.077.036,91 kn
* 171 novčanih pologa ukupne vrijednosti 9.907.913,68 kn
* 11.413 bjanko mjenica

**Bilješka broj 11 – Hipoteke (založno pravo)**

Hipotekom ili založnim pravom opterećene su sljedeće nekretnine u vlasništvu Grada:

* Nekretnine Plivališta SFK Kantrida na temelju Sporazuma o zasnivanju založnog prava na nekretninama i pravu na neposrednu ovrhu od 3. siječnja 2017. godine, u korist Privredne banke Zagreb d.d., a radi osiguranja novčane tražbine Privredne banke Zagreb d.d. na ime glavnice po kreditu u iznosu od 189.773.099,15 kn s pripadajućim kamatama, naknadama i troškovima sukladno zaključenom Ugovoru o dugoročnom kreditu broj 5010609829.
* Nekretnina k.č. 388/562 šuma površine 5123 m2, zk.ul. 1349 KO Hosti, vrijednost zemljišta 2.254.120,00 kn, temeljem Ugovora br. 130926087159 o dugoročnom kreditu na 25.000.000 kn, zaključenog 11.11.2013. između OTP BANKE, korisnika: DV RIJEKA i zalogodavca: GRAD RIJEKA. Uvjete odobrava i sredstva osigurava: Hrvatska banka za obnovu i razvitak Zagreb

Namjena: za realizaciju kapitalnog projekta Dječji vrtić Pehlin.

Odluka o davanju suglasnosti za zaduženje DV Rijeka donijeta na Gradskom vijeću Grada Rijeke 25. srpnja 2013., objavljena u SN PGŽ 27/13.

* Zgrada Municipium i dvorište - na temelju Sporazuma o osiguranju novčane tražbine zasnivanjem založnog prava (hipoteke) na nekretnini od 28. lipnja 2004., uknjižuje se pravo zaloga na nekretninama Grada Rijeke 1/1 i to na: kč. 328/1 zgrada Municipium i dvorište Trg riječke rezolucije i k.č. 328/2 dvorište za iznos kunske protuvrijednosti EUR 1.028.744,41 s pripadajućim kamatama, naknadama i troškovima, a za korist: Erste & Steiermarkische bank d.d. Rijeka.

Temelj: Ugovor o dugoročnom kreditu br. 5101600 od 19. travnja 2001. g. odobrenom KANAL RI d.o.o. (korisnik kredita) u kojem je Grad Rijeka založni dužnik te Aneksa br.1 istog Ugovora.

U nastavku se daje pregled zabilježenih hipoteka **na imovini trećih osoba** (tuđoj imovini), u korist Grada, kojima se osigurava namirenje novčane tražbine po predmetima Odjela gradske uprave za komunalni sustav, Odjela gradske uprave za razvoj, urbanizam, ekologiju i gospodarenje zemljištem i Odjela gradske uprave za gospodarenje imovinom.

**Odjel gradske uprave za komunalni sustav**

*Hipoteke na imovini obveznika radi osiguranja obročne otplate komunalnog doprinosa*



*Hipoteke na imovini obveznika radi osiguranja naplate komunalne naknade, naknade za uređenje voda i spomeničke rente*



**Odjel gradske uprave za razvoj, urbanizam, ekologiju i gospodarenje zemljištem**

*Hipoteke upisane na temelju ugovora o kupoprodaji/zamjeni zemljišta s obročnom otplatom*



**Odjel gradske uprave za gospodarenje imovinom**

*Upis prava zaloga na nekretninama (hipoteke) radi osiguranja namirenja tražbine temeljem ugovora o zakupu*



* **IZVJEŠTAJ O PRIHODIMA I RASHODIMA, PRIMICIMA I IZDACIMA**

**Ukupni prihodi i primici (X678)** ostvareni su u izvještajnom razdoblju u iznosu od 897.973.680,81 kn, 11,7% ili apsolutno iskazano, 94.165.020,81 kn više u odnosu na ostvarenje u istom razdoblju prethodne godine. Prihodi poslovanja bilježe rast od 10,7%, prihodi od prodaje nefinancijske imovine rast od 73,3% dok primici od financijske imovine i zaduživanja bilježe pad od 25,4% u odnosu na ostvarenje u istom razdoblju prethodne godine, najvećim dijelom kod primljenih kredita i zajmova koji su u izvještajnoj godini realizirani 27,5% manje, odnosno 8.605.357,36 kn manje u odnosu na prethodnu godinu.

**Ukupni rashodi i izdaci (Y345)** izvršeni su u razdoblju od 1. siječnja do 31. prosinca 2022. godine u iznosu od 806.110.136,68 kn. U odnosu na prethodnu godinu više su izvršeni za 43.103.440,68 kn ili 5,6%. U strukturi ostvarenja ukupnih rashoda i izdataka rast je zabilježen kod rashoda poslovanja 7,6% i kod izdataka za financijsku imovinu za 58,6%. Rashodi za nabavu nefinancijske imovine bilježe pad od 25,4% .

U nastavku je tabelarno prikazana usporedba ostvarenja ukupnih prihoda i primitaka te ukupnih rashoda i izdataka Grada Rijeke u razdoblju zadnje dvije izvještajne godine.

Tablica 5. Ukupni prihodi i primici, rashodi i izdaci 2021. i 2022.godine

*u kn*

*Napomena: U izvještajnom razdoblju ostvaren je tekući višak u iznosu od 91.863.544,13 kn te je na dan bilance ukupan manjak prihoda i primitaka za pokriće u slijedećem razdoblju utvrđen u iznosu 7.085.094,11 kn (sastoji se od prenesenog manjka iz prethodne godine u iznosu 98.948.638,24 kn umanjenog za višak prihoda i primitaka tekućeg razdoblja u iznosu 91.863.544,13 kn).*

**Bilješka broj 12 – 6 PRIHODI POSLOVANJA**

**Prihodi poslovanja (6)** ostvareni su u iznosu 817.911.356,96 kn. U odnosu na ostvarenje ovih prihoda prethodne godine bilježi se povećanje od 79.244.938,96 kn ili 10,7%.

U strukturi ovih prihoda najznačajniju stavku čine porezni prihodi s udjelom od 57,33%, slijede prihodi od upravnih i administrativnih pristojbi i po posebnim propisima s udjelom 16,18%, prihodi od imovine s udjelom od 12,42%, zatim prihodi od pomoći iz inozemstva i od subjekata unutar općeg proračuna s udjelom od 11,77%. Prihodi od kazni, upravnih mjera i ostali prihodi participiraju u ukupnim prihodima poslovanja s 2,09 %, a prihodi od prodaje proizvoda i robe te pruženih usluga i prihodi od donacija s ukupno 0,21%.

**Prihodi od poreza (61)** ostvareni su u iznosu 468.916.076,63 kn što, u odnosu na ostvarenje prethodne godine, predstavlja povećanje od 19%. Vrijednosno su najznačajniji prihodi proračuna jer u ukupno ostvarenim prihodima i primicima imaju visok udjel od 52,2%. U ukupnom iznosu ostvarenih poreznih prihoda najveći udjel od 91% ima prihod od poreza i prireza na dohodak.

*Porez i prirez na dohodak (611)* bilježi rast u odnosu na prethodnu godinu za 68.850.288,57 kn ili 19,3%.

Kod poreza i prireza na dohodak važno je spomenuti da je i ove godine, kao i prethodne, isplata povrata poreza i prireza na dohodak po godišnjoj prijavi započela u svibnju te je, u nedostatku financijskih sredstava na zajedničkom računu poreza i prireza na dohodak, Državni proračun Gradu namirio 22.333.589,57 kn u tu svrhu. Grad je, po Uputama Ministarstva financija, za navedeni iznos namirenja iskazao obvezu za povrat u Državni proračun koja je u cijelosti podmirena na dan 31. prosinca 2022. godine (više u Bilješci broj 4 uz Bilancu).

**Pomoći iz inozemstva i od subjekata unutar općeg proračuna (63)** ostvarene su u iznosu od 96.302.657,79 kn, gotovo na razini prethodne godine.

*Pomoći izravnanja za decentralizirane funkcije (635)* osnovnog školstva i vatrogastva su sredstva koja uplaćuje državni proračun kako bi se namirila razlika između ostvarenog prihoda od poreza na dohodak za decentralizirane funkcije i minimalnih standarda za te funkcije koji su utvrđeni Uredbom o načinu financiranja decentraliziranih funkcija JLP(R)S i Odlukama o minimalnim financijskim standardima za decentralizirane funkcije osnovnog školstva i vatrogastva. U izvještajnom razdoblju iz državnog proračuna doznačena su sredstva u ukupnom iznosu od 21.157.198,22 kn i to: za tekuće rashode iznos od 19.658.169,22 kn, a za kapitalne rashode 1.499.029,00 kn. Pomoći izravnanja za decentralizirane funkcije ostvareno je 10,7% manje u odnosu na prethodnu godinu.

*Pomoći temeljem prijenosa EU sredstava (638)* ukupno iznose 58.049.836,32 kn i 12,3% su više ostvarene u odnosu na 2021. godinu. Najveće povećanje unutar podskupine 638 zabilježeno je kod ostvarenja kapitalne pomoći temeljem prijenosa EU sredstava (6382).

Kapitalne pomoći temeljem prijenosa EU sredstava doznačene su u ukupnom iznosu od 56.265.683,34 kn za financiranje slijedećih EU projekata: projekt izgradnje sortirnice otpada na lokaciji Mihačeva draga, za kapitalna ulaganja u objekte u kulturi: za projekt Revitalizacija kompleksa Benčić - Cigleni i T objekt, za projekt Turistička valorizacija reprezentativnih spomenika riječke industrijske baštine – rekonstrukcija i opremanje Palače šećerane te za projekt Povežimo se baštinom, zatim doznačena je pomoć temeljem prijenosa EU sredstava za projekt Poslovna zona Bodulovo i za projekt Energana - start up inkubator za kreativne tehnologije i IT industriju.

**Prihodi od imovine (64)** ostvareni su u iznosu od 101.632.372,57 kn ili 4,2% više u odnosu na isto izvještajno razdoblje prethodne godine.

*Prihodi od financijske imovine (641)* ostvareni su u iznosu od 2.614.785,65 kn. Ostvarenje ovih prihoda u 2022. godini odnosi se u najvećem dijelu na prihode od zateznih kamata (2.602.096,53 kn).

*Prihodi od nefinancijske imovine (642)* ostvareni su u iznosu 99.017.586,92 kn. Najznačajniji prihodi u okviru ove podskupine su prihodi od zakupa i iznajmljivanja imovine (zakup poslovnih prostora, najam stambenih prostora, zakup javnih površina i zemljišta) koji u ovom izvještajnom razdoblju bilježe rast od 5,2% ili apsolutno 4.240.668,77 kn, u odnosu na ostvarenje prethodne godine. Također značajan rast bilježe naknade za koncesije i to za 94,1%.

**Prihodi od upravnih i administrativnih pristojbi po posebnim propisima i naknade (65***)* ostvareni su u iznosu 132.405.687,29 kn. Najznačajniji prihodi ove podskupine jesu komunalni doprinos i komunalna naknada (653) s ukupnim ostvarenjem u iznosu od 123.303.491,13 kn. Komunalni doprinos bilježi rast od 3,5%, a ostvarenje komunalne naknade je 2,7% više u ovoj izvještajnoj godini u odnosu na prethodnu 2021.

**Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima (66)** ostvareni su u iznosu od 1.767.253,19 kn i bilježe pad u odnosu na prethodnu godinu i to u dijelu tekućih i kapitalnih donacija.

**Kazne, upravne mjere i ostali prihodi (68)** ostvareni su u ukupnom iznosu od 16.887.309,49 kn i bilježe rast od 35,4%. Ovi prihodi se najvećim dijelom odnose na ostale prihode (683) po posebnim ugovorima.

**Bilješka broj 13 – 3 RASHODI POSLOVANJA**

**Rashodi poslovanja (3)** ostvareni su u ukupnom iznosu od 636.367.845,64 kn.

*Materijalni rashodi (32)* ostvareni su u iznosu 206.609.074,37 kn i u odnosu na prethodnu godinu bilježe rast od 14,6%. Odnose se na rashode za redovno poslovanje i rashode za izvršavanje programskih aktivnosti gradske uprave. Rast se odnosi na naknade troškova zaposlenima, rashode za materijal i energiju (porast cijene energenata), rashode za usluge i ostali nespomenuti rashodi poslovanja.

*Financijski rashodi (34)*ostvareni su u iznosu 15.327.031,07 kn i bilježe ukupno pad od 20,1%. Neznatno povećanje od 8% unutar ove skupine bilježe kamate za primljene kredite i zajmove od kreditnih i ostalih financijskih institucija izvan javnog sektora (3423) zbog pokrenutog investicijskog ciklusa ranijih godina na realizaciji značajnih gradskih projekata koji su u cijelosti ili djelomično financirani i iz sredstava kredita u višegodišnjem razdoblju. Kamate za primljene zajmove od trgovačkih društava u javnom sektoru bilježe pad od 23,3% kao i kamate za primljene zajmove od drugih razina vlasti 7,3%. Ostali financijski rashodi (343) bilježe pad od 25% (bankarske usluge i usluge platnog prometa, negativne tečajne razlike, zatezne kamate i ostali nespomenuti financijski rashodi).

*Subvencije (35)* bilježe rast u odnosu na prethodnu godinu 4%, apsolutno 1.618.635,77 kn. Povećanje ove vrste rashoda evidentirano je kod subvencija trgovačkim društvima u javnom sektoru i kod subvencija trgovačkim društvima, zadrugama, poljoprivrednicima i obrtnicima izvan javnog sektora.

*Pomoći unutar općeg proračuna (363)* isplaćene su više u odnosu na prethodnu godinu (68,6%), a odnose se na isplatu godišnjeg doprinosa za djelatnost Zaklade Sveučilišta u Rijeci, na isplatu bespovratnih sredstava Ministarstva regionalnog razvoja i fondova europske unije općinama i gradovima partnerima temeljem Ugovora o sufinanciranju provedbe EU projekta Postrojenje za sortiranje odvojeno prikupljenog otpada (sortirnica) na lokaciji Mihačeva draga, zatim na sufinanciranje izrade projektne dokumentacije za izgradnju drugog kolosjeka Škrljevo – Jurdani (HŽ-infrastruktura d.o.o. Zagreb) te na pomoć općini Gradac za obnovu spomenika „Slobodi“.

*Pomoći proračunskim korisnicima drugih proračuna (366)* izvršene su 39% manje u odnosu na izvršenje u 2021. godini. Tekuće pomoći (3661) utrošene su za razne namjene u okviru provođenja socijalnog programa i programa zaštite zdravlja, za sufinanciranje studija logopedije i logopedskog centra, studija za primijenjenu umjetnost na Sveučilištu u Rijeci, za sufinanciranje zavoda za biomedicinske znanosti i drugo.

Kapitalna pomoć unutar općeg proračuna (3662) odnosi se na uređenje laboratorijskog prostora studijskog programa farmacije na Medicinskom fakultetu u Rijeci u iznosu od 98.550,00 kn.

**Prijenosi proračunskim korisnicima** iz nadležnog proračuna za financiranje redovne djelatnosti iznose 202.733.704,14 kn što, u odnosu na prošlu godinu, čini povećanje od 7,5%.

Za redovno poslovanje ukupno 34 mjesna odbora isplaćeno je 624.729,15 kn, a za 9 vijeća nacionalnih manjina 473.051,31 kn. U skladu s uputama točke V. Okružnice Ministarstva financija o sastavljanju, konsolidaciji i predaji financijskih izvještaja od 15. siječnja 2019. godine, navedeni iznosi nisu u PR-RAS-u iskazani na računima podskupine 367 već na izvornim rashodima. Grad je, zajedno s prijenosima sredstava mjesnim odborima i vijećima nacionalnih manjina Grada Rijeke, svojim proračunskim korisnicima za redovno poslovanje u 2022. godini, doznačio ukupno **203.831.484,60 kn**.

*Naknade građanima i kućanstvima na temelju osiguranja i druge naknade (37)*ostvarene su u iznosu od 27.704.676,02 kn, 11,4% više od izvršenja prethodne godine i najvećim dijelom se odnose na naknade koje se isplaćuju korisnicima Socijalnog programa sukladno Odluci o socijalnoj skrbi Grada Rijeke. Ostale naknade odnose se na isplatu stipendija za darovite učenike i studente i stipendije koje se dodjeljuju prema socijalnom kriteriju, stipendiranje studenata za studij deficitarnih zanimanja, na sufinanciranje studentskih karata, na isplatu novčanih donacija za novorođenu djecu u okviru populacijske politike Grada Rijeke, zatim na subvencije umirovljenicima kroz novčane pomoći i sufinanciranje cijene prijevoza.

*Ostali rashodi (38)* iznose 60.974.218,47 kn i bilježe rast od 7%. Do porasta u odnosu na prethodnu godinu dolazi kod tekućih donacija u novcu i naravi, kod kapitalnih donacija građanima i kućanstvima dok se pad bilježi kod tekućih donacija iz EU sredstava, kapitalnih donacija neprofitnim organizacijama te kod kapitalnih pomoći trgovačkim društvima u javnom sektoru za 13,3% (Čistoća d.o.o., Autotrolej d.o.o. i Rijeka sport d.o.o.).

**Bilješka broj 14 – 7 PRIHODI OD PRODAJE NEFINANCIJSKE IMOVINE**

**Prihodi od prodaje nefinancijske imovine (7)** ostvareni su u iznosu 55.254.062,30 kn što u odnosu na prethodnu godinu, čini povećanje za 23.367.077,30 kn ili 73,3%. Ovi prihodi odnose se na ostvarene prihode od prodaje zemljišta, prihode od osnivanja prava građenja te od prodaje stanova i poslovnih prostora.

*Prihodi od prodaje neproizvedene imovine (71)* ostvareni su u iznosu 42.497.478,37 kn i veći su 221,9% u odnosu na prethodnu godinu. Najznačajniji prihod u ovoj podskupini je prihod od prodaje zemljišta koji je ostvaren u iznosu od 42.243.151,21 kn.

Na značajno ostvarenje ovih prihoda utjecala je prodaja nekretnina za izgradnju višenamjenske građevine „Kompleks Žabica“, temeljem Odluke Gradskog vijeća Grada Rijeke od 21. srpnja 2022. (Službene novine Grada Rijeke, broj 10/22). Temeljem predmetnog Ugovora o kupoprodaji nekretnine Gradu je u izvještajnoj godini uplaćen iznos od 32.189.535,00 kn.

*Prihodi od prodaje proizvedene dugotrajne imovine (72)* ostvareni su u iznosu 12.756.583,93 kn što u odnosu na ostvarenje prošle godine čini smanjenje od 5.926.521,07 kn ili 31,7%. Smanjenje se bilježi kod prihoda od prodaje stambenih i poslovnih objekata.

**Bilješka broj 15 – 4 RASHODI ZA NABAVU NEFINANCIJSKE IMOVINE**

**Rashodi za nabavu nefinancijske imovine (4)** izvršeni su u iznosu 90.610.639,96 kn i u odnosu na ostvarenje u istom razdoblju prethodne godine manji su za 30.838.977,04 kn ili 25,4%.

*Rashodi za nabavu neproizvedene dugotrajne imovine (41)* bilježe rast od 23,8% i to kod stavke rashoda za nabavu zemljišta i kod nabava licenci.

*Rashodi za nabavu proizvedene dugotrajne imovine (42)*

Rashodi za nabavu građevinskih objekata manje su ostvareni (63,8%) u tekućoj godini, a smanjenje se bilježi kod stambenih objekata, cesta, željeznice i ostalih prometnih objekata i ostalih građevinskih objekata.

*Nematerijalna proizvedena imovina (426)* bilježi rast za 62,7%, najvećim dijelom zbog pripreme lokacije za gradsku investiciju EX Tvornica papira - uklanjanje građevina-rušenje objekata A 27 i A 28 i asfaltiranje.

**Bilješka broj 16 – 8 PRIMICI OD FINANCIJSKE IMOVINE I ZADUŽIVANJA**

**Primici od financijske imovine i zaduživanja** ostvareni su u iznosu od 24.808.261,55 kn i u odnosu na ostvarenje u istom razdoblju prethodne godine, značajno su manje ostvareni.

*Primljeni povrati glavnica danih zajmova i depozita (81)* ostvareni su u iznosu od 2.065.293,31 kn po osnovi povrata depozita danih u prethodnim godinama.

*Primici od zaduživanja (84)* ostvareni su u ukupnom iznosu od 22.741.392,64 kn.

Iznos od 22.741.392,64 kn (8443) odnosi se na iskorišteni dio kredita do 31. prosinca 2022. po osnovu dva primljena dugoročna kredita od ERSTE&STEIERMARKISCHE BANK d.d. i jedan dugoročni kredit Zagrebačke banke d.d.

*Više o navedenim kreditima vidjeti pod Bilješkom broj 4. uz Bilancu.*

**Bilješka broj 17 – 5 IZDACI ZA FINANCIJSKU IMOVINU I OTPLATE ZAJMOVA**

**Izdaci za financijsku imovinu i otplate zajmova** ostvareni su u iznosu od 79.131.651,08 što, u odnosu na prethodnu godinu, predstavlja povećanje za 29.249.782,08 kn (58,6%), prvenstveno zbog većih izdataka nastalih u svrhu povećanja poslovnih udjela u temeljnom kapitalu (dokapitalizacije) trgovačkih društava u većinskom vlasništvu i suvlasništvu Grada.

*Izdaci za dane zajmove i depozite (51)* bilježe rast od 254,3%. Dani zajmovi tuzemnim kreditnim institucijama izvan javnog sektora (5153) ostvareni su u iznosu od 1.518.000,00 kn zbog izdvajanja sredstava na poseban račun depozita za potrebe izvlaštenja po kapitalnim projektima Rujevica - čvor Pilepići (568.000,00 kn) i Obalna šetnica Zapad (B1=751.000,00 kn i B3=199.000,00 kn).

Dani zajmovi gradskim proračunima (5173) ostvareni u iznosu od 664.439,50 kn, a odnose se na uređenje komunalne infrastrukture u okviru izgradnje društveno poticanih stanova na Martinkovcu.

*Izdaci za dionice i udjele u glavnici (53)* ostvareni su u iznosu 40.616.207,20 kn i odnose se na kapitalna ulaganja u svrhu dokapitalizacije tj. povećanja poslovnog udjela Grada Rijeke u temeljnom kapitalu trgovačkih društava (Energo d.o.o. , Rijeka plus d.o.o. i Kanal RI d.o.o.).

*Izdaci za otplatu glavnice primljenih kredita i zajmova (54)*odnose se na otplatu glavnice po osnovi primljenih dugoročnih kredita i zajmova. Više o ovim izdacima opisano je uz Bilješku broj 4 uz Bilancu.

**Bilješka broj 18 – X005 VIŠAK PRIHODA I PRIMITAKA**

U izvještajnom razdoblju ostvaren je ukupan višak prihoda i primitaka u iznosu **91.863.544,13** kn i prije propisanog prebijanja viškova manjkova i konačne korekcije rezultata, proizašao je iz:

* viška prihoda od poslovanja (X001) 181.543.511,32 kn
* manjka prihoda od nefinancijske imovine (Y002) - 35.356.577,66 kn
* manjak primitaka od financijske imovine i zaduživanja (Y003) - 54.323.389,53 kn

**9222-9221 – MANJAK PRIHODA I PRIMITAKA - PRENESENI**

Preneseni manjak prihoda iz prethodnih razdoblja iskazan je u iznosu 98.948.638,24 kn, a proizlazi od viška prihoda poslovanja u iznosu od 198.635.292,25 kn, manjka primitka od financijske imovine 14.447.744,92 kn i manjka prihoda od nefinancijske imovine u iznosu od 283.136.185,57 kn.

**Y006 – MANJAK PRIHODA I PRIMITAKA ZA POKRIĆE U SLJEDEĆEM RAZDOBLJU**

Manjak prihoda i primitaka za pokriće u sljedećem razdoblju utvrđen je u iznosu 7.085.094,11 kn, a rezultat je prenesenog manjka iz prethodne godine (9222-9221) u iznosu 98.948.638,24 kn umanjenog za višak prihoda i primitaka tekućeg razdoblja (X005) u iznosu 91.863.544,13 kn.

Utvrđeni viškovi i manjkovi izvještajnog razdoblja, zajedno s prenesenim viškovima i manjkovima, naknadno se prebijaju po istovrsnim kategorijama aktivnosti i korigiraju u skladu s člankom 82. Pravilnika o proračunskom računovodstvu i računskom planu. Konačna struktura financijskog rezultata (viškova i manjkova) iskazana je u Bilanci na 31.12.2022. godine, vidjeti Bilješku uz Bilancu broj 5.

**Bilješka broj 19 – 19 RASHODI BUDUĆIH RAZDOBLJA I NEDOSPJELA NAPLATA PRIHODA (aktivna vremenska razgraničenja)**

Rashodi budućih razdoblja iznose 14.453.818,36 kn, a čine ih obveze koje ne terete tekuće razdoblje: obračunata kamata za primljeni zajam od Ministarstva financija za sufinanciranje EU projekta Županijski centar za gospodarenje otpadom "Marišćina" u skladu s Uputama Ministarstva financija (5.243.372,91 kn), zatim rashodi budućih razdoblja, tj. nastale obveze koje nisu teretile rashode 2022. godine (11.849,05 kn), nedospjela dugoročna obveza po kreditu zajednice sportskih udruga Grada Rijeke „Riječki sportski savez“ (3.297.275,01 kn), dugoročne obveze za pravo građenja SD Zamet (41.070,40 kn) te rashodi za plaću zaposlenih za prosinac 2022. u iznosu od 5.860.250,99 kn.

**Bilješka broj 20 – 11K STANJE NOVČANIH SREDSTAVA NA KRAJU RAZDOBLJA**

Ukupno stanje na jedinstvenom računu riznice Grada Rijeke, na računu depozita te na računima za posebne namjene iznosi 88.079.550,18 kn.

Stanje novca po računima skupine 11:

* Jedinstveni račun riznice Grada Rijeke (račun na kojem se nalaze novčana

sredstva i Grada i proračunskih korisnika) =69.241.336,18 kn

* Izdvojena novčana sredstva (računi depozita i za posebne namjene) =17.419.331,98 kn
* Ostali računi = 1.271.048,06 kn
* Prijelazni račun = 147.833,96 kn
* Novac u blagajni = 0,00 kn
* **IZVJEŠTAJ O PROMJENAMA U VRIJEDNOSTI I OBUJMU IMOVINE I OBVEZA**

**Bilješka broj 21** – U obrascu P-VRIO iskazane su sve one promjene u vrijednosti i obujmu imovine i obveza koje nisu rezultat financijskih aktivnosti, odnosno transakcija. Iz izvještaja je evidentno ukupno povećanje vrijednosti i obujma imovine i obveza u vrijednosti od 184.454.984,97 kn te smanjenje za 80.515.274,67 kn.

*Povećanje vrijednosti (revalorizacija) imovine (91511)* u iznosu 99.860.640,09 kn odnosi se na:

* povećanje vrijednosti neproizvedene dugotrajne imovine (P002) u iznosu 11.367.492,60 kn (usklađenje vrijednosti zemljišta do kupoprodajne vrijednosti, do visine novih procjena vrijednosti, usklađenja vrijednosti po provedenim parcelacijama)
* na povećanje vrijednosti proizvedene dugotrajne imovine (P003) - povećanje vrijednosti stanova i poslovnih prostora u iznosu 13.020.694,50 kn
* na povećanje vrijednosti dionica i poslovnih udjela u glavnici trgovačkih društava (P013) u iznosu od 75.472.452,99 kn zbog usklađenja s nominalnom vrijednosti poslovnih udjela

*Smanjenje vrijednosti (revalorizacija) imovine (91511)* u iznosu 17.837.652,58 kn odnosi se na:

* smanjenje vrijednosti dugotrajne nefinancijske imovine u iznosu od 16.938.585,60 kn kroz usklađenje do kupoprodajne vrijednosti (zemljišta, stanova),
* smanjenje usklađenjem vrijednosti na stavkama dionica i udjela u glavnici u iznosu od 15.324,07 kn
* te usklađenjem vrijednosti potraživanja u iznosu od 883.742,91 kn za odobrene popuste za jednokratno plaćanje

*Povećanje obujma imovine (91512)* u visini od 84.554.678,21 kn odnosi se na:

* povećanje obujma neproizvedene dugotrajne imovine u vrijednosti od 60.816.634,78 kn, do kojih promjena dolazi uknjiženjem zemljišta temeljem pravnog slijeda, temeljem provedenih parcelacija, usklađenja stanja sa zemljišnim knjigama, uknjiženja temeljem izvansudskih nagodbi, ugovora o darovanju i ugovora o prijenosu vlasništva
* povećanje obujma proizvedene dugotrajne imovine (P018) u visini od 21.778.361,31 kn kod koje je evidentirano povećanje temeljem uknjiženja poslovnih prostora, stanova, javnih satova i slika
* povećanje u obujmu financijske imovine (P023) u visini od 1.959.681,12 kn koje bilježi povećanje na stavkama udjela u glavnici (povećanje poslovnog udjela Grada u trgovačkom društvu Čistoća d.o.o.) i na stavkama potraživanja za prihode poslovanja i potraživanja od prodaje nefinancijske imovine.

*Smanjenje obujma imovine (91512)* u visini od 62.677.622,09 kn odnosi se na:

* smanjenje obujma neproizvedene dugotrajne imovine u iznosu od 26.564.554,92 kn (isknjiženje zemljišta temeljem provedenih parcelacija, novih izmjera, sporazuma o prijenosu prava vlasništva, sudskih rješenja i presuda, usklađenja sa zemljišnim knjigama)
* smanjenje obujma proizvedene dugotrajne i kratkotrajne imovine u iznosu od 13.035.313,05 kn (isknjiženje stanova po sudskim rješenjima, poslovnih prostora zbog predaje vlasnicima po sudskim rješenjima, zbog prijenosa proračunskim korisnicima te zbog rashodovanja opreme)
* smanjenje u obujmu financijske imovine u iznosu od 23.077.754,12 kn, najvećim dijelom kod potraživanja za prihode poslovanja (P029), 12.228.401,28 kn. Do smanjenja dolazi zbog otpisa potraživanja za brisane poslovne subjekte i to najviše s osnova komunalne naknade, spomeničke rente i pripadajućih kamata i sudskih troškova, zatim s osnova zakupnine i otpisa po predstečajnim nagodbama i ostalih prihoda poslovanja. Nadalje, do smanjenja dolazi temeljem otpisa po Uredbi o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja („Narodne novine“, broj 52/13 i 94/14 i 144/2021) i Općeg poreznog zakona („Narodne Novine, broj 115/2016, 106/2018, 121/2019, 32/2020, 42/2020 i 114/2022), temeljem otpisa po pojedinačnim rješenjima, po posebnim odlukama, temeljem otpisa po zaključcima Gradonačelnika i temeljem obračunatih popusta.

Smanjenje obujma kod dionica i udjela u glavnicama za 10.847.140,00 kn nastaje uslijed povlačenja vrijednosnica trgovačkog društva Rijeka promet d.d. u iznosu od 10.777.140,00 kn prema izvještaju Središnjeg klirinškog depozitarnog društva d.d. te zbog provedenog brisanja trgovačkih društava (Rijeka 2020 d.o.o. i Cekom d.o.o.)

*Promjene u vrijednosti (revalorizacija) i obujmu obveza (9152)* – evidentirano je povećanje obujma obveza za rashode poslovanja (kamate) 13.271,54 kn (P031) i obveze za kredite i zajmove u iznosu od 26.395,13 kn (P034) zbog usklađenja stanja na 31.12.2022.

* **IZVJEŠTAJ O OBVEZAMA**

**Bilješka broj 22 –** Stanje ukupnih obveza na dan bilance iznosi 394.730.625,21 kn (V006).

Od ukupnih obveza dospjelo je 30.824.393,25 kn (V007), a nedospjelo 363.906.231,96 kn (V009).

U odnosu na prethodnu godinu ukupne obveze bilježe smanjenje za 59.486.045,43 kn.

Dospjele obveze na kraju izvještajnog razdoblja iznose 30.824.393,25 kn i u odnosu na stanje krajem prethodne godine, manje su za 45,37%, odnosno za 25.602.605,75 kn.

Od ukupno dospjelih obveza na kraju izvještajnog razdoblja, unutar 60 dana dospjelo je na plaćanje 3.578.590,43 kn (11,61%), unutar narednih 61-180 dana dospjelo je 217.043,44 kn (0,7%), od 181-360 dana dospjelo je 620.588,02 kn (2,01%), a preko 360 dana dospjelo je 26.408.171,36 kn (85,68%).

Još uvijek značajno velik udjel u ukupno dospjelim obvezama čine obveze prema Državnom proračunu za 55% naplaćenih prihoda od prodaje stanova sa stanarskim pravom s dospijećem od preko 360 dana u visini od 25.084.931,48 kn. Ipak, u odnosu na ranije godine kada je ovo dugovanje bilo veće, postupno dolazi do smanjenja ovih obveza, prije svega, po osnovi Sporazuma o namirenju dugovanja ustupanjem nekretnina u vlasništvu Grada Rijeke zaključenog 13. ožujka 2019. godine između Republike Hrvatske i Grada Rijeke temeljem Odluke Vlade RH, Klasa: 022-03/19-04/67; Urbroj: 50301-26/24-19-2 od 8. ožujka 2019. godine i Odluke Gradskog vijeća Grada Rijeka, Klasa: 021-05/19-01/17; Urbroj: 2170-01/16-00-19-2 od 28. veljače 2019. godine. Temeljem navedenog Sporazuma u 2019. godini su podmirene obveze prema Ministarstvu financija za 55% naplaćenih prihoda od prodaje stanova temeljem Zakona o prodaji stanova na kojima postoji stanarsko pravo u visini od 47.744.654,75 kn i obveze prema Ministarstvu državne imovine temeljem Ugovora o zamjeni nekretnina, Klasa: 943-01/11-01/23; Urbroj: 360-5240/01-2011-39 od 24. studenog 2011. godine u visini od 1.426.476,73 kn. Po pitanju preostalog dugovanja u visini od 25.084.931,48 kn, Grad je ministarstvu zaduženom za državnu imovinu uputio već nekoliko dopisa u svrhu sklapanja novog sporazuma o ustupanju u vlasništvo Republici Hrvatskoj nekretnina u vlasništvu Grada Rijeke.

Grad Rijeka je od 2018. do 2022. godine ukupno podmirio 76.264.901,77 kn obveza prema Državnom proračunu za gradske stanove i stanove po pretvorbi, od toga je tijekom 2022. godine podmireno 3.874.254,21 kn.

Preostali dio dospjelih obveza jesu obveze za materijalne rashode (usluge tekućeg održavanja, komunalne usluge, energija), obveze za financijske rashode (kamate), naknade građanima i kućanstvima (u naravi i socijalno ugroženima), ostale nespomenute obveze (obveze za jamčevine, povrati), obveze za nefinancijsku imovinu. Veći dio ovih obveza podmireno je početkom 2023. godine.

Stanje nedospjelih obveza na kraju izvještajnog razdoblja (V009) iznosi 363.906.231,96 kn, a odnose se na slijedeće obveze: obveze za financijsku imovinu 252.473.799,75 kn (obveze za tuzemne kredite i zajmove prema kreditnim institucijama, bez zajmova prema Državnom proračunu i proračunskom korisniku koji su iskazani u nedospjelim međusobnim obvezama proračunskih korisnika), za rashode poslovanja 60.427.583,99 kn (obveza za plaću za prosinac 2022., za materijalne rashode, subvencije, naknade građanima, za PDV i ostale obveze), nedospjele obveze za nabavu nefinancijske imovine u iznosu od 8.207.183,11 kn te na nedospjele međusobne obveze proračunskih korisnika 42.797.665,11 kn (od čega obveze za zajmove prema Državnom proračunu u iznosu od 10.428.356,34 kn i obveze za zajam prema proračunskom korisniku u iznosu od 10.882.661,46 kn).

Prilog Bilješkama:

1. Dodatak 1: Tablica Popis sudskih sporova u tijeku – Grad tužitelj
2. Dodatak 2: Tablica Popis sudskih sporova u tijeku – Grad tuženik

Rijeka, 15. veljače 2023.

Bilješke sastavila:

**Gradonačelnik**

Vanda Sesar

M.P.

**Marko Filipović**